section_heading: Opis dobra
paragraph_text: Rodna kuća hrvatskog pjesnika Vladimira Nazora (1876. – 1949.) smještena je na postirskoj rivi i vezana je za prve godine pjesnikovog djetinjstva u nekadašnjoj kući Tommaseo. Kamena dvokatnica s visokim potkrovljem i kulom na istoku izvorno je kasnorenesansni kaštel Lazaneo, najstarija građevina u Postirima sagrađena za obranu luke. Na južnom pročelju uzidan je grb obitelji Lazaneo s prikazom zmije koja guta glavu ptice u letu i natpisom INVTRVNQ. PARATVS. Na klesanoj atici s bočnim volutama je urezano LAVS DEO te središnja ploča s natpisom. U unutrašnjosti i vanjštini zgrade vidljivi su tragovi nekadašnjih ugaonih stražarnica na konzolama.